Document ID: 32006R1897

PADOMES REGULA (EK) Nr. 1897/2006
2006. gada 19 decembris,
ar kuru groza Regulu (EK) Nr. 1255/96, kas uz laiku atliek kopīgā muitas tarifa autonomos nodokļus dažiem rūpniecības, lauksaimniecības un zvejniecības produktiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 26. pantu,
ņemot vērā Komisijas priekšlikumu,
tā kā:
(1)
Kopienas interesēs ir daļēji vai pilnībā atlikt kopīgā muitas tarifa autonomos nodokļus vairākiem jaunajiem produktiem, kas nav norādīti Padomes Regulas (EK) Nr. 1255/96 (1) pielikumā.
(2)
Vairāki Regulā (EK) Nr. 1255/96 minētie produkti būtu jāsvītro no saraksta tās pielikumā, jo saglabāt kopīgā muitas tarifa autonomo nodokļu atlikšanu vairs nav Kopienas interesēs vai arī tāpēc, ka ir jāpielāgo to apraksts, lai ņemtu vērā produktu tehnisko attīstību un ekonomiskās tendences tirgū.
(3)
Produkti, kuru apraksts ir jāpielāgo, būtu jāuzskata par jauniem produktiem.
(4)
Ņemot vērā daudzos grozījumus, kas stāsies spēkā 2007. gada 1. janvārī, skaidrības labad Regulas (EK) Nr. 1255/96 pielikums būtu jāaizstāj ar pilnīgi jaunu pielikumu, kas stātos spēkā tajā pašā datumā.
(5)
Šā pasākuma darbības termiņam vajadzētu būt ierobežotam, lai būtu iespējams no ekonomiskā viedokļa pārbaudīt atsevišķos atlikšanas gadījumus šajā laika posmā. Attiecībā uz Regulā (EK) Nr. 1255/96 uzskaitītajiem atlikšanas gadījumiem pieredze ir parādījusi, ka tiem ir jāparedz beigu termiņš, lai nodrošinātu, ka tiek ņemtas vērā tehnoloģiskās un ekonomikas izmaiņas. Tam nebūtu jāizslēdz konkrētu pasākumu priekšlaicīga pārtraukšana vai to turpināšanai pēc šā termiņa beigām, ja tam ir ekonomisks pamatojums, saskaņā ar principiem, kas izklāstīti Komisijas paziņojumā par autonomo tarifu atcelšanu un kvotām (2).
(6)
Tādēļ būtu attiecīgi jāgroza Regula (EK) Nr. 1255/96.
(7)
Ņemot vērā šīs regulas ekonomisko svarīgumu, jāizmanto steidzamības pamatojums, kas paredzēts I.3 punktā Protokolā par valstu parlamentu lomu Eiropas Savienībā, kurš pievienots Līgumam par Eiropas Savienību un Eiropas Kopienas, Eiropas Ogļu un tērauda kopienas un Eiropas Atomenerģijas kopienas dibināšanas līgumiem.
(8)
Tā kā šī regula ir jāpiemēro no 2007. gada 1. janvāra, tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Regulas (EK) Nr. 1255/96 pielikumu aizstāj ar tekstu šīs regulas pielikumā.
2. pants
Attiecībā uz pielikumā norādītajiem produktiem kopīgā muitas tarifa autonomo nodokļu atlikšanu uz laiku piemēro no 2007. gada 1. janvāra. Atlikšanas pasākumi ir spēkā līdz pielikumā norādītajiem datumiem.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 19. decembris.

Labels: 1
7
3
6
15